b'\n_START_ARTICLE_\nBitka pri Severnem rtu\n_START_SECTION_\nDogajanje pred bitko\n_START_PARAGRAPH_\nPo nem\xc5\xa1kem napadu na Sovjetsko zvezo (SZ) so se zahodni zavezniki odlo\xc4\x8dili, da bodo Rusom pomagali z voja\xc5\xa1kim materialom. Takrat so v SZ vodile le tri poti, preko Vladivostoka, mimo Severnega rta v Murmansk in Arhangelsk ter preko Irana. Najmanj nevarna pot je vodila do Vladivostoka vendar je bila ta tudi najdalj\xc5\xa1a saj je bila rusko-nem\xc5\xa1ka fronta na drugi strani Sibirije kar je pomenilo, da je bilo vso opremo potrebno pripeljati s transibirsko \xc5\xbeeleznico. Najkraj\xc5\xa1a pot pa je vodila do Murmanska in Arhangelska. Ta pot je bila najbolj nevarna tako iz vidika narave kot tudi delovanja nem\xc5\xa1kih vojnih ladij ter letalstva. Med avgustom 1941 in majem 1945 je proti SZ odplulo 78 konvojev z ve\xc4\x8d kot 1.400 ladjami. Sprva Nemci tem konvojem niso posve\xc4\x8dali velike pozornosti zato so \xc5\xa1ele v za\xc4\x8detku leta 1942 za\xc4\x8deli delovati proti njim tako, da so za\xc4\x8deli postavljati mine. Nekoliko pozneje pa so se, dokaj neuspe\xc5\xa1no, na konvoje spravile tudi podmornice in povr\xc5\xa1inske ladje. Ve\xc4\x8d sre\xc4\x8de je imelo le nem\xc5\xa1ko vojno letalstvo._NEWLINE_Da bi Nemci enkrat za vselej prekinili dostavo pomo\xc4\x8di SZ so Nemci spro\xc5\xbeili operacijo Ostfront s katero bi uni\xc4\x8dili konvoj JW 55B, ki ga je sestavljalo devetnajst trgovskih ladij ter devet ladij za varovanje. Proti konvoju so poslali  kri\xc5\xbearko  Scharnhorst, ki je bila skupaj z bojno ladjo Tirpitz zasidrana v Alta fjordu. V bli\xc5\xbeini konvoja je bil \xc5\xa1e konvoj RA 55A za katerega Nemci niso vedeli in se je vra\xc4\x8dal iz SZ. Konvoj je sestavljalo 22 ladij ter \xc5\xa1e devet spremljevalnih ladij. Nemci tudi niso vedeli da je v bli\xc5\xbeini obeh konvojev mo\xc4\x8dna skupina britanskih bojnih ladij.\n_START_SECTION_\nSpopad\n_START_PARAGRAPH_\nNa dan bitke, 26. decembra 1943,  je bilo v okolici severnega rta izredno slabo vreme, zato nem\xc5\xa1ka Luftwaffe ni morala dolo\xc4\x8diti polo\xc5\xbeaja konvoja, ki so ga \xc5\xbeeleli Nemci napasti. Da bi si Nemci pove\xc4\x8dali mo\xc5\xbenosti pri iskanju pobeglega konvoja se je od nem\xc5\xa1ke bojne skupine lo\xc4\x8dilo pet ru\xc5\xa1ilcev in se odpravilo na lov proti jugu. Medtem so Angle\xc5\xbei izvedeli za nem\xc5\xa1ke namere in so spremenili pot konvoja. Proti  Scharnhorstu, ki sedaj nima spremstva ru\xc5\xa1ilcev pa so poslali mo\xc4\x8dno skupino bojnih ladij. Do prvega stika  med ladjami je pri\xc5\xa1lo okoli devete ure zjutraj. \xc5\xbde  v samem za\xc4\x8detku bitke je bila  Scharnhorst dvakrat zadeta, ena izmed granat je zadela radar ter ga onesposobila tako, da je bila Scharnhorst prakti\xc4\x8dno slepa v mo\xc4\x8dnem sne\xc5\xbenem neurju. Nem\xc5\xa1ki topni\xc4\x8darji so si morali pri merjenju pomagati z bliski sovra\xc5\xbenikovih topov kar pa je \xc5\xa1e dodatno ote\xc5\xbeevalo njihovo merjenje saj so Britanci uporabljali novo potisno polnjenje za granate, ki je pri gorenju oddajala izredno malo svetlobe. Ker so Nemci vedeli, da nimajo mo\xc5\xbenosti za zmago so se obrnili proti jugu nato pa severo-zahodno, da bi obkro\xc5\xbeili sovra\xc5\xbenika. Vendar jih ta manever ni re\xc5\xa1il saj so ponovno pri\xc5\xa1li pred topove britanskih kri\xc5\xbeark. Ponovno je pri\xc5\xa1lo do bitke v kateri je bila po\xc5\xa1kodovana britanska kri\xc5\xbearka  HMS Norfolk. Zaradi po\xc5\xa1kodb so se Nemci odlo\xc4\x8dili, da se  Scharnhorst dokon\xc4\x8dno umakne iz bojev, preostali ru\xc5\xa1ilci pa nadaljujejo z napadom na konvoj JW 55B, ki ga je pred kratkim odkrila nem\xc5\xa1ka podmornica._NEWLINE_Med begom britanske ladje vztrajno zasledujejo  Scharnhorst, dokler jo ob 16.45 dokon\xc4\x8dno dohitijo in nanjo odprejo ogenj. Prva salva iz ladje HMS Duke of York na nem\xc5\xa1ki ladji uni\xc4\x8di sprednjo topni\xc5\xa1ko kupolo, druga pa hangar za vodna letala. Nem\xc5\xa1ka ladja se je nato med begom obrnila proti severu kjer jo prestre\xc5\xbeeta HMS Norfolk in HMS Belfast, nato pa proti vzhodu. Kmalu zatem je usoda nem\xc5\xa1ke kri\xc5\xbearke zape\xc4\x8datena. Granata iz ladje  Duke of York  prileti direktno v strojnico nem\xc5\xa1ke kri\xc5\xbearke ter jo po\xc5\xa1koduje tako, da se je hitrost ladje ob\xc4\x8dutno zmanj\xc5\xa1ala. Zdaj ladjo lahko dohitijo tudi britanski ru\xc5\xa1ilci in jo neusmiljeno torpedirajo. Spopadu se je nato pridru\xc5\xbeila \xc5\xa1e ladja HMS Jamaica. Scharnhorst je sedaj obkoljena ter brez izhoda. Po \xc5\xa1tevilnih zadetkih torpedov se je ob 19.45 prevrnila ter potopila s skoraj vso posadko. Iz ledeno mrzlega morja so potegnili le 36 nem\xc5\xa1kih mornarjev.\n_START_SECTION_\nDogodki po bitki\n_START_PARAGRAPH_\nIzguba  Scharnhorst je bila za Nemce hud udarec, saj sedaj na Norve\xc5\xa1kem razen bojne ladje Tirpitz niso imeli ve\xc4\x8d nobene kri\xc5\xbearke, ki bi lahko resneje ogro\xc5\xbeala zavezni\xc5\xa1ke arkti\xc4\x8dne konvoje. Med bitko se je izkazala pomembnost radarja s pomo\xc4\x8djo katerega so Britanci v slabem vremenu na\xc5\xa1li nem\xc5\xa1ko ladjo, te sre\xc4\x8de Nemci niso imeli saj je bil njihov radar uni\xc4\x8den \xc5\xbee na za\xc4\x8detku bitke tako da so ostali prakti\xc4\x8dno slepi ter na milost in nemilost prepu\xc5\xa1\xc4\x8deni premo\xc4\x8dnemu britanskemu ladjevju.'